Brandstofpryse: Regering gevra om in te grypArgieffoto (Foto: Activ-Michoko, Pixabay) Die Inkatha Vryheidsparty (IVP) het ŉ beroep op die regering gedoen om in te gryp wat betref die voortdurende styging in brandstofpryse waaronder verbruikers gebuk gaan. IVP-LP Mkhuleko Hlengwa het Maandag aan Baleka Mbete, speaker van die Nasionale Vergadering, geskryf om te versoek dat daar ŉ debat gehou word oor brandstofpryse. Hy het gesê Mbete moet ŉ mosie ter tafel lê om brandstofheffings op te skort. Hlengwa het in die brief gesê dit is van nasionale openbare belang om dringend die stygende brandstofpryse en die nadelige effek wat dit op die Suid-Afrikaanse ekonomie in geheel het, te bespreek. “Nog belangriker moet daar bespreek word wat die effek hiervan op die welstand van Suid-Afrikaanse burgers is wat weereens die finale las van die verhoging sal dra wanneer ondernemings eenvoudig hierdie verhoogde kostes aan die verbruiker oordra,” het Hlengwa in die brief gesê. “Die debat is noodsaaklik op hierdie tydstip, aangesien ek glo daar alternatiewe middele deur die regering gevind kan word om die toename in kostes te subsidieer.” Maroela Media het vroeër berig motoriste is vandag met nóg ŉ prysverhoging geslaan nadat petrol om middernag met tussen 23c en 26c per liter opgegaan het. Diesel kos nou 26c per liter duurder. Die departement van energie het vroeër gesê die prysverhogings kan toegeskryf word aan die rand se swak prestasie teen die Amerikaanse dollar, die afname in die prys van Brent ru-olie en die impak van brandstofprodukpryse. Die jongste verhoging het brandstofpryse tot ŉ rekordhoogte van bo R16 per liter laat skiet. Die EFF het ook te velde getrek teen die verbruikers se stryd om al hoe meer te betaal vir vervoer, kos en ander basiese benodighede weens die verhoogde brandstofprys. “Vir ŉ regering wat staatsinstansies in die afgrond in gestuur het deur miljarde rande deur korrupsie te steel, is die verhoging van brandstofpryse ŉ desperate manier om inkomste te verhoog met ŉ totale gebrek aan respek vir gewone mense,” het die party gesê. “Dít terwyl die groot ondernemings beskerm word en daar nie aan hul bydraes tot inkomste deur korporatiewe inkomstebelasting geraak word nie. Die totale las van inkomste-invordering word op die reeds oorlaaide gewone werkers geplaas wat klaar omtrent niks verdien nie.”